Еңбек Даңқы ордені

**«Еңбек Даңқы» ордені** — еңбек жетістіктері үшін берілетін Қазақстан Республикасының мемлекеттік марапаты.

## Тарихы
2014 жылғы сәуірде Мәжілісте «Ақ жол» фракциясының депутаттары экономика және әлеуметтік салада мемлекеттік, жеке немесе қоғам секторларында 40 және одан да көп жыл еңбек еткен азаматтарға «Еңбек ардагері» атағын, тиісті төсбелгіні – медалді табыстаумен қайта жаңғыртуды ұсынды. 2014 жылдың мамырында Үкіметтен «Еңбек» ордені мен «Еңбек ардагері» медалін тағайындау жоспарланып отырғаны туралы жауап алынды.

«Еңбек ардагері» құрметті атағы Қазақстан Республикасы Үкіметінің 2014 жылғы 31 шілдедегі № 855 қаулысымен тиісті медаль табыс етілді.

Үш дәрежелі «Еңбек Даңқы» орденін белгілеу идеясын 2014 жылғы желтоқсанда «Қазақстанның жаңа индустрияландыруы: 2014 жылдың қорытындылары және бірінші бесжылдық» жалпыұлттық телекөпірінде Қазақстан Президенті Нұрсұлтан Назарбаев айтқан болатын.

Мемлекет басшысы 2015 жылғы 17 наурызда жаңа мемлекеттік марапат – «Еңбек Даңқы» орденін тағайындағаны үшін «Қазақстан Республикасының кейбір заңнамалық актілеріне әлеуметтік-еңбек саласындағы мемлекеттік көрсетілетін қызметтерді оңтайландыру және автоматтандыру мәселелері бойынша өзгерістер мен толықтырулар енгізу туралы» Қазақстан Республикасының Заңына қол қойды.

Мемлекет басшысы 2020 жылғы 9 қарашада «Еңбек Даңқы» орденмен марапатталған тұлғалардың тізімін кеңейтетін «Қазақстан Республикасының кейбір заңнамалық актілеріне энергетика, көлік және мемлекеттік марапаттар мәселелері бойынша өзгерістер мен толықтырулар енгізу туралы» Қазақстан Республикасының Заңына қол қойды.

## Ережесі
«Еңбек даңқы» орденімен өнеркәсіп, көлік, құрылыс, ауыл шаруашылығы, білім беру, денсаулық сақтау, әлеуметтік қамсыздандыру және басқа да салалардың жұмысшылары мен қызметкерлері кәсіпорындарда, мекемелерде, ұйымдарда жемісті ұзақ жұмыс істегені үшін, сондай-ақ өндірістегі жоғары көрсеткіштері, еңбек өнімділігінің өсуіне және өнім сапасын жақсартуға, ұлттық экономиканың бәсекеге қабілеттілігін арттыруға ықпал еткені үшін марапатталады.

Үш дәрежелі «Еңбек даңқы» орденінің иегерлері мәртебесі бойынша «Қазақстанның Еңбек Ері» атағын алған тұлғаларға тең.

## Дәрежелері
«Еңбек даңқы» ордені үш дәрежеден тұрады:
* I дәрежелі «Еңбек даңқы»;
* II дәрежелі «Еңбек даңқы»;
* III дәрежелі «Еңбек даңқы»;

Орденнің ең жоғары дәрежесі — I дәреже. Марапаттау III дәреже, II дәреже және I дәреже ретімен жүргізіледі.

## Сипаттамасы
### I дәрежелі
1-дәрежелі «Еңбек даңқы» орденінің төс белгісі кәдімгі бесбұрышты стильдендірілген жұлдыздан тұрады. Жұлдыз сәулелерінің жиегі фигуралы шығыңқы жиекпен безендірілген. Жұлдыздың сәулелерінің орталықтары мөлдір лағыл эмальмен жабылған, оның астында ромб тәрізді кедір-бұдырлы өрнек көрінеді. Жұлдыз сәулелерінің арасында ұлттық ою-өрнегі бар жатаған беде пішінді жапырақшалар орналасқан.

Бесбұрышты жұлдыздың ортасында диаметрі 14 мм дөңгелек қалқан түріндегі бастырма бар. Қалқанның ортасында мөлдір лағыл эмаль аясында — «Еңбек Даңқы» деген жазу жазылған. Қалқанның асты көк эмальмен қапталған таспамен және гералдикалық қалқанмен жабылған. Гералдикалық қалқанда мөлдір лағыл эмалдің аясында тәртіп дәрежесін білдіретін — рим цифры «I» орналасқан.

Орден белгісінің диаметрі 45 мм, алтын жалатылған күмістен жасалған.

Орденнің белгісі құлақша мен екі шынжыр арқылы тікбұрышты тағанға бекітіледі. Тағанның биіктігі — 22 мм, белгіні бекітуге арналған екі сақинасын қосқанда ені — 37 мм. Тағанның өрісі екі қызыл диагоналды жолағы бар көк эмальмен толтырылған.

Тағанның артқы жағында бұйым киімге бекітілетін қалқалы бекітпесі бар түйреуіш орналасқан.

Бұйымдағы барлық кескіндер мен жазулар шығыңқы әрі жылтыр.

Жұлдыздың артқы жағында реттік нөмірі ойып жазылады.

### II дәрежелі
2-дәрежелі «Еңбек даңқы» орденінің төс белгісі кәдімгі бесбұрышты стильдендірілген жұлдыздан тұрады. Жұлдыз сәулелерінің арасында ұлттық ою-өрнегі бар алтын түсті жатаған беде пішінді жапырақшалар орналасқан. Бесбұрышты жұлдыздың ортасында диаметрі 14 мм дөңгелек қалқан түріндегі алтын түсті бастырма бар. Қалқанның ортасында мөлдір лағыл эмаль аясында — «Еңбек Даңқы» деген жазу жазылған. Қалқанның асты көк эмальмен қапталған таспамен және гералдикалық қалқанмен жабылған. Гералдикалық қалқанда мөлдір лағыл эмалдің аясында тәртіп дәрежесін білдіретін — рим цифры «II» орналасқан.

Орден белгісінің диаметрі 45 мм, жартылай алтын жалатылған күмістен жасалған.

Орденнің белгісі құлақша мен екі шынжыр арқылы тікбұрышты тағанға бекітіледі. Тағанның биіктігі — 22 мм, белгіні бекітуге арналған екі сақинасын қосқанда ені — 37 мм. Тағанның өрісі төрт қызыл диагоналды жолағы бар көк эмальмен толтырылған.

Тағанның артқы жағында бұйым киімге бекітілетін қалқалы бекітпесі бар түйреуіш орналасқан.

Бұйымдағы барлық кескіндер мен жазулар шығыңқы әрі жылтыр.

Жұлдыздың артқы жағында реттік нөмірі ойып жазылады.

### III дәрежелі
3-дәрежелі «Еңбек даңқы» орденінің төс белгісі кәдімгі бесбұрышты стильдендірілген жұлдыздан тұрады. Бесбұрышты жұлдыздың ортасында диаметрі 14 мм дөңгелек қалқан түріндегі бастырма бар. Қалқанның ортасында мөлдір лағыл эмаль аясында — «Еңбек Даңқы» деген жазу жазылған. Қалқанның асты көк эмальмен қапталған таспамен және гералдикалық қалқанмен жабылған. Гералдикалық қалқанда мөлдір лағыл эмалдің аясында тәртіп дәрежесін білдіретін — рим цифры «III» орналасқан.

Орден белгісінің диаметрі 45 мм, күмістен жасалған.

Орденнің белгісі құлақша мен екі шынжыр арқылы тікбұрышты тағанға бекітіледі. Тағанның биіктігі — 22 мм, белгіні бекітуге арналған екі сақинасын қосқанда ені — 37 мм. Тағанның өрісі алты қызыл диагоналды жолағы бар көк эмальмен толтырылған.

Тағанның артқы жағында бұйым киімге бекітілетін қалқалы бекітпесі бар түйреуіш орналасқан.

Бұйымдағы барлық кескіндер мен жазулар шығыңқы әрі жылтыр.

Жұлдыздың артқы жағында реттік нөмірі ойып жазылады.

## Дереккөздер

Санат:Қазақстан ордендері